Päivi Lipponen, 50, on samaan aikaan sekä sopeutumiseläkkeellä oleva entinen kansanedustaja että menestyvän konsulttiyrityksen toimitusjohtaja.

Ex-kansanedustaja Päivi Lipponen nostaa sopeutumiseläkettä.

Samaan aikaan hän johtaa menestyvää konsulttiyritystä.

Iltalehden toimittajan yrittäessä kysyä asiasta Lipponen löi luurin korvaan.

Päivi Lipponen toimii miehensä Paavo Lipposen omistaman Cosmopolis Oy:n toimitusjohtajana. ALEKSI POUTANEN

Entisen pääministerin ja eduskunnan puhemiehen Paavo Lipposen (sd) omistama konsulttiyhtiö Cosmopolis Oy teki viime vuonna 324 332 euron liikevaihdolla 156 370 euron tuloksen. Yhtiön liikevoittoprosentti oli 48. Hyvän rajana pidetään 10 prosenttia.

Yhtiön toimitusjohtajana toimii Lipposen vaimo, eduskunnasta vuonna 2015 tippunut Päivi Lipponen (sd). Sopeutumiseläkettä nostavan Päivi Lipposen roolin kovaa tulosta tekevässä konsulttiyhtiössä nosti kesäkuun lopussa esiin Suomen Uutiset.

Kaupparekisterin mukaan 50-vuotias Lipponen aloitti toimitusjohtajana toukokuussa 2015 eli käytännössä heti eduskuntavaalien jälkeen.

- Tarkoituksemme on nyt laajentaa toimintaa, tuore toimitusjohtaja kommentoi Ilta-Sanomille kesäkuussa 2015.

Cosmopolis tarjoaa verkkosivujensa mukaan asiantuntijuutta työhyvinvoinnin kehittämiseen, ennakointiin ja koulutuksen ja oppimisympäristöjen uudistamiseen. Myös kestävä kasvu, arktinen osaaminen, biotalous, cleantech ja digitalisaatio on nostettu esiin.

Referensseinä mainitaan Elinkeinoelämän keskusliitto EK, Pohjolan Voima, Itämeren kaasuputken Venäjältä Saksaan rakentanut Nord Stream AG -kaasuputkiyhtiö sekä Euroopan komissio.

Yhtiön toimitusjohtaja Päivi Lipponen esitellään Cosmopoliksen verkkosivuilla pitkän uran tehneenä koulutuksen, kestävän kehityksen ja tulevaisuuskysymysten asiantuntijana.

- Tohtori Lipponen on esiintynyt luennoitsijana lukuisissa Euroopan ja Aasian maissa sekä Latinalaisessa-Amerikassa. Hän on julkaissut useita teoksia, verkkosivuilla kerrotaan.

KUVAKAAPPAUS/COSMOPOLIS OY

Kovakuntoinen konsulttiyhtiö

Liikenne- ja viestintäministeri Anne Berner (kesk) asetti huhtikuussa 2016 Paavo Lipposen ja FiComin entisen toimitusjohtajan Reijo Sventon selvittämään kansainvälisen yhteistyön edellytyksiä Koillisväylän kaapelihankkeen käynnistämiseksi.

Selvitys luovutettiin Bernerille viime vuoden marraskuussa.

Sen mukaan Koillisväylän kautta kulkeva Euroopan ja Aasian välinen tietoliikennekaapeli nopeuttaisi merkittävästi Euroopan ja Aasian välistä tietoliikennettä ja vastaisi kasvavaan kapasiteettitarpeeseen. Hankkeesta olisi selvityksen mukaan myös kansantaloudellista hyötyä Euroopalle, Venäjälle ja Aasialle.

Cosmopoliksen tase on rahakkaiden toimeksiantojen ansiosta kunnossa. Yhtiö on käytännössä velaton ja sillä on voitonjakokelpoisia varoja 270 000 euroa ja kassassakin lähes 200 000 euroa.

Myöskään henkilöstökulut eivät liioin rasita yhtiötä. Cosmopoliksen henkilöstökulut olivat viime vuonna 36 000 euroa. Vuotta aikaisemmin (2015) henkilöstökulut olivat 44 000 euroa.

Henkilöstökulut ovat todennäköisesti yhtä kuin sen Päivi Lipposelle maksettu palkka. Lipposen ansiotulot olivat toissa vuonna 61 751 euroa, josta kansanedustajan palkkio ja tulevaisuusvaliokunnan puheenjohtajan palkkio olivat yhteensä 28 196 euroa.

Lipponen löi luurin korvaan

Päivi Lipponen on nostanut eduskunnasta tippuneiden kansanedustajien työttömyysturvaksi tarkoitettua sopeutumiseläkettä huhtikuusta 2015 lähtien. Kevan mukaan Lipponen aloitti eläkkeen nostamisen neljä päivää eduskuntavaalien jälkeen.

Lipponen toimi kansanedustajana kahdeksan vuotta, joten hän on oikeutettu 32 prosenttiin kansanedustajan täydestä eläkkeestä, joka on 60 prosenttia kansanedustajan palkkiosta (6 407 euroa kuukaudessa).

Lipposen sopeutumiseläke on noin 2 000 euroa kuukaudessa. Hän voi nostaa sitä vuoteen 2032 asti, jolloin hän täyttää 65 vuotta.

Iltalehti tavoitti Päivi Lipposen perjantaina iltapäivällä. Hän ei halunnut kommentoida asiaa.

- En kommentoi tätä ollenkaan. Mulle on myönnetty sopeutumiseläke ja näin. Kiitos teille, hei hei, Lipponen sanoi ja sulki puhelimen.

Päivi Lipponen (sd) on samaan aikaan sekä sopeutumiseläkkeellä oleva entinen kansanedustaja että huippukannattavan konsulttiyhtiön toimitusjohtaja. ANTTI NIKKANEN

Julkisten verotietojen mukaan Lipponen ansaitsi vuosina 2007-2015 yhteensä 772 000 euroa eli keskimäärin noin 86 000 euroa vuodessa.

Ansiot muodostuivat kansanedustajan palkkiosta (6 335 euroa kuukaudessa) ja valiokunnan puheenjohtajalle maksettavasta palkkiosta (714 euroa kuukaudessa). Lipponen toimi tulevaisuusvaliokunnan puheenjohtajana vuosina 2011-2015.

Vuonna 2007 eläkkeelle jäänyt Paavo Lipponen ansaitsi vuosina 2007-2015 yhteensä kaksi miljoonaa euroa eli keskimäärin noin 222 000 euroa vuodessa.

Lipponen toimi pääministerinä kaksi perättäistä kautta vuosina 1995-2003 ja eduskunnan puhemiehenä vuosina 2003-2007.

Paavo Lipponen (sd) toimi pääministerinä 1995-2003 ja eduskunnan puhemiehenä 2003-2007. Lipponen jäi eläkkeelle vuonna 2007. TIMO MARTTILA

Avokätinen eläkejärjestelmä

Kansanedustajien sopeutumiseläkejärjestelmää on kritisoitu muun muassa sen takia, ettei se ota huomioon henkilön pääomatuloja, jotka voivat joissain tapauksissa olla kymmeniä tai jopa satoja tuhansia euroja vuodessa.

Eduskunnasta tippunut - tai sen omasta aloitteestaan jättänyt - kansanedustaja voi saada tuhansien eurojen suuruista sopeutumiseläkettä kymmenien vuosien ajan ja nostaa samaan aikaan osinkoja niin paljon kuin haluaa.

Ansiotulot eivät nekään ole este sopeutumiseläkkeen saamiselle, kunhan tulot eivät yhdessä eläkkeen kanssa ylitä kansanedustajan täyttä eläkettä.

Kansanedustajilla, jotka eivät ole toimineet ministerinä, maksimieläke on noin 4 100 euroa kuukaudessa. Ministerinä toimineilla eläke voi olla hyvinkin 5 000-6 000 euroa kuukaudessa, joissain tapauksissa jopa yli.

Sopeutumiseläkejärjestelmä mahdollistaa käytännössä sen, että Lipponen voi toimitusjohtajana maksaa itselleen palkkaa miehensä omistamasta yhtiöstä 2 000-3 000 euroa kuukaudessa ilman, että se vaikuttaa sopeutumiseläkkeeseen millään tavalla.

Mikäli Lipponen aikoo nostaa sopeutumiseläkettään ”tappiin” saakka eli vuoteen 2032 asti, maksaa se yhteiskunnalle noin 350 000 euroa.

Sopeutumiseläkejärjestelmän piirissä ovat kaikki ennen vuotta 2011 valitut kansanedustajat, jotka ovat toimineen kansanedustajana vähintään seitsemän vuotta - käytännössä kahden kauden ajan. Lipponen toimi kansanedustajana vuosina 2007-2015.

Avokätinen sopeutumiseläke muutettiin eduskunnan silloisen puhemiehen Sauli Niinistön aloitteesta määräaikaiseksi sopeutumisrahaksi vuonna 2011. Sopeutumisrahaa maksetaan eduskunnasta tippuneille kansanedustajille 1-3 vuotta.

Juttua muokattu klo 15.34: Lisätty maininta siitä, että Päivi Lipposen roolin kovaa tulosta tekevässä konsulttiyhtiössä nosti kesäkuun lopussa esiin Suomen Uutiset.